和虞永康美功堂詩
作者：魏了翁
朝代：宋

paragraphs: 我曾寄徑城南州，果杏纂纂香浮浮。
雲開千仞雪山白，月照萬古滄江流。
我時未得江山意，但愛高明甲西州。
十年重來是邪非，獨覺真意爛不收。
虞侯著堂發幽悶，豈但清與耳目謀。
川流衮衮來不斷，雲物亹亹生無休。
既從靜壽識至樂，復於嘆逝希前修。
遊人翕翕滿江頭，隨所適處心悠悠。
童子長佩搴江蘺，女兒縫裙學石榴。
沒人揚波白魚躍，舟子競渡蒼龍摎。
田翁野婦看兒戲，詠歸山暝風作秋。
固亦有志感時節，欲起湘纍問靈脩。
人人得處自深淺，江山於爾無顯幽。
堂上主賓亦復爾，各各會意風泠颼。
宇宙無窮本如此，我亦皓然希天遊。